Gaten fikk sitt navn i 1878 og ble oppkalt etter kong Øystein Magnusson (1088–1123). Lengst sør mot enden av gaten i retning av Nidelva lå opprinnelig en stor del av hageanlegget til eiendommen Klosterenget. Denne eiendommen oppstod etter at Amager og Gustavsminde ble slått sammen i 1860-årene. Klosterenget bestod opprinnelig av et større hageanlegg med terrasser ned mot elven, hovedbygning og en sidebygning med tjenerbolig, stall og vognremisse.